Danablu
Danablu er en dansk blåskimmelost baseret på homogeniseret komælk. Denne specielle danske ost blev først fremstillet af mejeriejer Marius Boel på Marslev Mejeri på Fyn i 1927.
Danablu eller Danish Blue Cheese, der indtil Stresa-konventionen for ostenavne fra 1952 blev betegnet "Dansk Roquefort" eller "Dansk Ost af Roquefort-type", har en fedladen og anderledes pikant smag på grund af ostemælkens homogenisering. Osten er en vigtig eksportvare for dansk mejeribrug og fik i 2003 BGB-beskyttelse. I USA tilsættes Danablu ofte til salat-dressing.
Osten fremstilles med Penicillium roqueforti ligesom den franske fåre-ost roquefort, men smagen er væsentlig andeledes, da der anvendes komælk til Danablu, og mælken er homogeniseret.